છેલ્લાં ૧૦ વર્ષથી ‘સી’ વૉર્ડના ભુલેશ્વરમાં ગેરકાયદે સોનાના દાગીના બનાવતાં લગભગ ૫૨૦૦ કારખાનાંમાંથી ચીમની દ્વારા રોજ ઝેરી ધુમાડો બહાર છોડવામાં આવી રહ્યો છે એને કારણે અહીંના લગભગ દસ હજાર રહેવાસીઓએ તેમનું ઘર વેચી દીધું છે અને તેઓ બીજી જગ્યાએ શિફ્ટ થઈ ગયા છે. લૅબોરેટરીમાંથી મળેલા રિપોર્ટને આધારે આ કારખાનાંઓમાંથી ઝેરી સલ્ફ્યુરિક અને નાઇટ્રિક ઍસિડ ધુમાડારૂપે ચીમની દ્વારા બહાર છોડવામાં આવે છે, એને કારણે અહીંના રહેવાસીઓને શ્વાસોશ્વાસથી થનારી દમ જેવી બીમારીઓનો સામનો કરવો પડી રહ્યો છે. હાલમાં આ ચીમનીઓ વિરુદ્ધ ‘ભુલેશ્વર રેસિડેન્ટ્સ અસોસિએશન’ સંસ્થાએ હાઈ કોર્ટમાં પબ્લિક ઇન્ટરેસ્ટ લિટિગેશન (પીઆઇએલ) દાખલ કરી છે. હજી સુધી ફાઇનલ હિયરિંગ થયું નથી. બીજેપીના અગ્રણીઓ આવાં કારખાનાંઓને સાથ આપી રહ્યા હોવાનું અહીંના રહેવાસીઓએ મિડ-ડે LOCALને કહ્યું હતું. થોડાં વર્ષો પહેલાં આ જ કારખાનાંમાં આગ લાગવાથી ત્યાં કામ કરનારા લગભગ ૩૨ કારીગરોનાં મૃત્યુ થયાં હતાં.